Chelodina expansa

Taburan dan habitat

Haiwan ini mendiami sepanjang Sungai Murray-Darling yang terletak di tenggara Australia dan beberapa populasi terasing ditemui di sepanjang kawasan tengah dan perairan Queensland .
C. expansa kebanyakannya ditemui di kawasan berair keruh dengan kedalaman melebihi tiga meter. Kura-kura ini biasanya mendiami kawasan berair kekal  seperti sungai, tasik ladam, kolam bekas banjir, tasik mati, dan paya dipenuhi kura-kura. Kura-kura ini juga mendiami kawasan yang tiada gangguan haiwan lain serta dipenuhi oleh tumbuh-tumbuhan. Mereka memilih kawasan yang dipenuhi kayu-kayu reput dan pokok-pokok mati, supaya terhindar daripada pemangsa. Perubahan musim dan peningkatan paras air juga mempengaruhi pemilihan habitat mereka.

Ciri-ciri

Kura-kura ini mempunyai cangkerang yang luas, bujur, dan rata bersaiz sekitar 50 cm. Kura-kura betina memiliki karapas yang lebih panjang berbanding jantan. Kura-kura ini mempunyai warna coklat-hitam pada bahagian atasnya. Manakala bahagian bawah badan pula berwarna krim keputihan. Plastronnya kecil dan sempit. Cangkerangnya dua kali lebih panjang dan luas pada bahagian sisi (penyambung). Kepalanya lebar dan leper dengan matanya bersifat dorsolateral. Panjang lehernya boleh mengatasi saiz karapas.

Perlakuan

Kura-kura ini biasanya aktif apabila tiba musim bunga (Oktober) sehingga musim luruh (April) di Australia. Pergerakannya menjadi perlahan apabila tiba musim sejuk. C. expansa dikatakan punya kelebihan membersihkan dirinya. 
Chelodina expansa menghabiskan masanya di dalam air. Apabila paras air mula cetek, mereka berpindah mencari kawasan berair di tempat lain. Kura-kura ini juga menanam dirinya ke dalam lumpur, melalui proses estivasi sehinggalah musim hujan tiba dan air memenuhi tasik semula.

Pembiakan

C. expansa membina sarang ketika musim luruh tiba atau awal musim sejuk semasa suhu tanah jatuh. Mereka juga membina sarang semasa musim bunga. Walaupun kura-kura betina berjalan sejauh satu kilometer untuk bertelur, namun jaraknya dari kawasan berair adalah dalam 100m. Sarang telur yang dibina juga ditimbunkan ke dalam pasir di sepanjang Sungai Murray. Pada musim luruh, suhu sarang jatuh dan kekal rendah sepanjang musim sejuk, kemudian perlahan-lahan meningkat semasa musim bunga dan mencapai suhu maksimum pada musim panas.
Kura-kura betina membina sarang sedalam 20cm dengan kaki belakangnya. Biasanya 5 hingga 28 biji telur dihasilkan. Kura-kura ini juga menunjukkan perlakuan unik dengan memendapkan tanah yang telah dikorek.  Mereka akan bertelur sama ada siang ataupun malam berdasarkan hujan. Mereka memilih kawasan yang terdedah dengan cahaya matahari sepenuhnya untuk membina sarang. Sarang yang dibina berjauhan dengan sungai bagi mengelakkan kebanjiran. Anak kura-kura yang lahir biasanya terdedah dengan bahaya ketika kecil. dan tempoh pengeraman panjang kerana pembentukan embrio dalam telur yang perlahan, iaitu antara 324 dan 360 hari. Pembentukan embrio yang perlahan disebabkan oleh dua fasa diapause. Fasa diapause pertama berlaku dalam tubuh induk kura-kura betina, manakala fasa kedua pula berlaku selepas telur dikeluarkan, terutamanya ketika suhu jatuh dan mempengaruhi pertumbuhan kandungan di dalamnya. Anak kura-kura lahir pada musim bunga, Kelahiran yang tidak serentak disebabkan oleh faktor persekitaran.  Selepas keluar dari telur, anak kura-kura biasanya kekal di dalam sarangnya, menunggu hujan lebat bagi melembutkan tanah dan memudahkan mereka mengorek sarang keluar ke permukaan.

Diet

Kura-kura ini bersifat maging. Menjadikan katak, krustasia, serangga air, dan ikan kecil sebagai makanan.

Pemangsa

Serigala merah (Vulpes vulpes) dan gagak (Corvus spp.) ialah ancaman utama sarang telur kura-kura ini. 93% sarang yang dibina sering diserang oleh serigala, bermakna masih terdapat risiko, walaupun populasinya tidak terlalu terjejas. Selain itu, pemangsa lain juga merangkumi biawak, ibis, kucing hutan, burung dan khinzir. Walau bagaimanapun, kura-kura ini sangat berhati-hati dengan aktiviti pemangsa. Terdapat juga laporan menyatakan anak kura-kura mati disebabkan dehidrasi, manakala ada yang mati disebabkan kemalangan semasa melintas jalan raya. Di dalam air, mereka juga terdedah dengan pemangsa seperti ikan barramundi. terutamanya populasi dari Queensland.

Ancaman

Kura-kura ini menghadapi ancaman parasit seperti cacing (D. pearsoni dan D. megapharynx). Cacing ini menjadikan bahagian perut dan usus C. expansa sebagai perumah.

Galeri

Gambar dan peta taburan habitat haiwan ini boleh diakses melalui: https://commons.wikimedia.org/wiki/Category:Chelodina_expansa.